钦定古今图书集成/方舆汇编/边裔典/第052卷 > 后汉
## 钦定古今图书集成/方舆汇编/边裔典/第052卷 > 后汉

### 章帝建初三年闰四月西域假司马班超击姑墨大破之

按《后汉书明帝本纪》云云。按《班超列传》：永平十六
年，以班超为假司马，使西域。十八年，帝崩。焉耆以中
国大丧，攻没都护陈睦。超孤立无援，而龟兹、姑墨数
发兵攻疏勒。超守槃橐城，与忠为首尾，士吏单少，拒
守岁馀。肃宗初即位，以陈睦新没，恐超单危，不能自
立，下诏征超。超发还疏勒，举国忧恐。其都尉黎弇曰：
“汉使弃我，必复为龟兹所灭耳。诚不忍见汉使去。”因
以刀自刭。超还至于寘，王侯以下皆号泣曰：“依汉使
如父母，诚不可去。”互抱超马脚，不得行。超恐于寘终
不听其东，又欲遂本志，乃更还疏勒。疏勒两城，自超
去后，复降龟兹，而与尉头连兵。超捕斩反者，击破尉
头，杀六百馀人，疏勒复安。建初三年，超率疏勒、康居、
于寘拘弥兵一万人，攻姑墨石城，破之，斩首七百级。